15. ΑΠΟΦΑΣΗ ΥΠΟΥΡΓΟΥ ΥΓΕΙΑΣ ΚΑΙ ΠΡΟΝΟΙΑΣ Αριθ. Υ4δ/8874 της 15/25 Οκτ. 1996 (ΦΕΚ Β΄ 973) Καθορισμός Ενιαίου Συστήματος (ΕΘΝΙΚΗ ΛΙΣΤΑ), εγγραφής και επιλογής ασθενών καταλλήλων προς μεταμόσχευση ιστών και οργάνων. Έχοντας υπόψη: 1.Τις διατάξεις του Νόμ. 1383 (ΦΕΚ 106/Α/83) «Αφαιρέσεις και Μεταμοσχεύσεις ανθρωπίνων ιστών και οργάνων». 2.Το άρθρ. 130 του Νόμ. 2071/92 «Εκσυγχρονισμός και οργάνωση Συστήματος Υγείας, (Σύσταση ΕΣΜ) Εθνικό Συμβούλιο Μεταμοσχεύσεων», ο οποίος συμπληρώθηκε με το Νόμ. 2194/94 αριθ. 8. 3.Το Νόμ. 1278/82 (ΦΕΚ 105 Α΄) «Σύσταση Κεντρικού Συμβουλίου Υγείας (ΚΕΣΥ)». 4.Το αριθ. ΕΣΜ/102/96 έγγραφο του Εθνικού Συμβουλίου Μεταμοσχεύσεων. 5.Την αριθ. 4/9.5.96 απόφαση της Επιτροπής Δεοντολογίας του ΕΣΜ, σχετικά με την εφαρμογή ενιαίου συστήματος (ΕΘΝΙΚΗ ΛΙΣΤΑ), εγγραφής ασθενών υποψηφίων προς μεταμόσχευση ιστών και οργάνων, οι οποίοι πληρούν τις καθοριζόμενες προϋποθέσεις καθώς και τον τρόπο διάθεσης των μοσχευμάτων με διαφανείς και ενιαίες διαδικασίες για όλη τη χώρα. 6.Την αρ. απόφ. 1 της 124ης ολομέλειας/25.7.96 του ΚΕΣΥ. 7.Την ανάγκη εφαρμογής ενιαίου συστήματος εγγραφής ασθενών υποψηφίων προς μεταμόσχευση ιστών και οργάνων καθώς και τη διάθεση των μοσχευμάτων με μοριοποιημένο, διαφανές σύστημα βαθμολόγησης. 8.Την ανάγκη εναρμονισμού της χώρας μας με τα μεταμοσχευτικά συστήματα εγγραφής ασθενών και διάθεσης μοσχευμάτων που τηρούνται και εφαρμόζονται στο Διεθνή χώρο. 9.Την εισήγηση της Εκτελεστικής Επιτροπής του ΚΕΣΥ, αποφασίζουμε: Καθορίζουμε ενιαίο σύστημα εγγραφής και επιλογής ασθενών καταλλήλων προς μεταμόσχευση ιστών και οργάνων, του οποίου τα κριτήρια ορίζονται ως ακολούθως: Α.ΓΕΝΙΚΕΣ ΑΡΧΕΣ Τα πτωματικά μοσχεύματα διατίθενται με μοριοποιημένο σύστημα βαθμολόγησης των υποψηφίων ληπτών, οι οποίοι καταγράφονται στην Εθνική Λίστα, μετά την υποβολή τους σε προμεταμοσχευτικό έλεγχο και την ένδειξη των υπευθύνων ιατρικών ομάδων «ΚΑΤΑΛΛΗΛΟΣ ΠΡΟΣ ΜΕΤΑΜΟΣΧΕΥΣΗ». Η Εθνική Λίστα είναι ΜΙΑ και μεταμοσχεύονται ασθενείς, οι οποίοι είναι εγγεγραμμένοι αυστηρά και μόνο σε αυτήν. Ο έλεγχος του συστήματος λειτουργίας (Βαθμολογημένη μοριοποίηση) της Εθνικής Λίστας ανατίθεται σε εννεαμελή επιτροπή δεοντολογίας που ορίζεται με απόφαση του Υπουργού Υγείας και Πρόνοιας και ύστερα από πρόταση του ΕΣΜ. Στην επιτροπή αυτή ανατίθεται η κατ’ έτος αξιολόγηση του εφαρμοζομένου συστήματος και η αναπροσαρμογή αυτού όποτε κρίνεται αναγκαία. Β.ΚΡΙΤΗΡΙΑ ΓΙΑ ΤΗΝ ΕΓΓΡΑΦΗ ΣΤΗΝ ΕΘΝΙΚΗ ΛΙΣΤΑ ΑΣΘΕΝΩΝ ΥΠΟΨΗΦΙΩΝ ΠΡΟΣ ΜΕΤΑΜΟΣΧΕΥΣΗ ΝΕΦΡΩΝ (ΠΤΩΜΑΤΙΚΟΙ ΝΕΦΡΟΙ) ΚΡΙΤΗΡΙΟ Ι ΟΜΑΔΕΣ ΑΙΜΑΤΟΣ α.Ομάδα 0 σε ομάδα 0 Νεφροί από δότες με ομάδα 0 πρέπει να μεταμοσχεύονται μόνο σε λήπτες με ομάδα αίματος 0 εκτός εάν υπάρχει λήπτης άλλης ομάδας αίματος με πλήρη ιστοσυμβατότητα HLA αντιγόνων (6 αντιγόνα ταυτόσημα). β.Ομάδα Α σε ομάδα Α. Εάν δεν υπάρχει κατάλληλος υποψήφιος με «πλήρη Συμβατότητα» τότε αναζητείται υποψήφιος με «πλήρη συμβατότητα» από την ομάδα ΑΒ. γ.Ομάδα Β σε ομάδα Β. Εάν δεν υπάρχει κατάλληλος υποψήφιος με «πλήρη συμβατότητα» τότε αναζητείται υποψήφιος με «πλήρη συμβατότητα» από την Ομάδα ΑΒ. δ.Ομάδα ΑΒ σε ομάδα ΑΒ. ΚΡΙΤΗΡΙΟ ΙΙ ΙΣΤΟΣΥΜΒΑΤΟΤΗΤΑ Εάν υπάρχει πλήρης ιστοσυμβατότητα (FULL CROSS MATCH), ο υποψήφιος λήπτης βαθμολογείται με 10 βαθμούς. Οι υπόλοιποι κατά σειρά ιστοσυμβατότητας βαθμολογούνται ως εξής: α.Εάν υπάρχει μόνο στο Α ασυμβατότητα 7 βαθμοί. β.Εάν υπάρχει 1 στο Β ή 1 στο DR ασυμβατότητα 5 βαθμοί. γ.Εάν υπάρχουν 2 στο Β ή 2 στο DR ασυμβατότητα 2 βαθμοί. Ελάχιστοι αποδεκτή ασυμβατότητα = Ένα αντιγόνο Β ή Α και ένα DR. ΚΡΙΤΗΡΙΟ ΙΙΙ ΧΡΟΝΟΣ ΑΝΑΜΟΝΗΣ Η ημερομηνία εγγραφής στην Εθνική Λίστα αποτελεί κριτήριο επιλογής του καταλλήλου λήπτη. Ο ασθενής με την μεγαλύτερη χρονική περίοδο αναμονής λαμβάνει 1 (ένα) βαθμό, οι αμέσως επόμενοι κλάσμα του βαθμού, ανάλογα με τον χρόνο αναμονής. Για παράδειγμα αν υπάρχουν 75 ασθενείς με ομάδες αίματος 0, για μεταμόσχευση, ασθενής με τον μεγαλύτερο χρόνο αναμονής λαμβάνει 1 (ένα) μόριο. (π.χ. 75/75 Χ 1 = 1). Ο αμέσως επόμενος θα βαθμολογηθεί με κλάσμα του βαθμού ως εξής: (74/75 Χ 1 = 0,98 κ.λπ.). Για κάθε έτος αναμονής προστίθεται ένα μόριο. ΣΗΜΕΙΩΣΗ Τα κριτήρια 2 και 3 ισχύουν για όλα τα συμπαγή όργανα καθώς και το 2 κριτήριο για τον μυελό των οστών. (Μετά τη σελ. 256,276(α) Σελ. 256,277 Τεύχος 1236-Σελ. 17 Μεταμόσχευση Βιολογικών Ουσιών 34.Β.π.15 ΚΡΙΤΗΡΙΟ IV ΠΑΙΔΙΚΗ ΚΑΙ ΕΦΗΒΙΚΗ ΗΛΙΚΙΑ Οι υποψήφιοι λήπτες για νεφρικό μόσχευμα θα παίρνουν επιπλέον 4 βαθμούς, εάν είναι μικρότεροι της ηλικίας των 11 ετών και 3 βαθμούς εάν είναι ηλικίας από 11 ετών έως και 18 ετών. ΚΡΙΤΗΡΙΟ V1

[Source: greek_legal_code_raptarchis | Tokens: 4328]